Covid-19: 'SA kon kurwe afplat' | Maroela Media
Salim Abdool Karim (Foto: Motshwari Mofokeng/African News Agency)
"Suid-Afrika kon daarin slaag om die kurwe af te plat en ons sal dit nog vir maande, selfs jare, moet doen totdat 'n entstof beskikbaar gestel word."
Só het die epidemioloog prof. Salim Abdool Karim, voorsitter van die ministeriële raadgewende komitee, Vrydagaand gedurende 'n virtuele mediakonferensie gesê.
Dít enkele dae voordat die land na vlak 3 van die afsonderingstydperk sal oorskuif. Sowat 8 miljoen mense in Suid-Afrika sal na verwagting eerskomende Maandag terugkeer werk toe wanneer dié vlak ingestel word.
Karim het verduidelik dat die aantal bevestigde gevalle van Covid-19 voor die instel van die algehele landwye afsondering in Maart elke twee dae verdubbel het. Die aantal bevestigde gevalle het onlangs slegs elke twee weke verdubbel hoewel dit weer vinniger begin verdubbel.
In dié stadium verdubbel die aantal bevestigde gevalle van Covid-19 in Suid-Afrika elke 12 dae.
Volgens Karim lyk die prentjie egter anders in die Wes-Kaap wat tans die episentrum van die virus in Suid-Afrika is. Dié provinsie se aantal gevalle het voor die afsondering elke 18 dae verdubbel.
Die aantal gevalle in die Wes-Kaap verdubbel egter nou byna elke nege dae vergeleke met elke 24 dae in Gauteng, elke 26 dae in KwaZulu-Natal en elke 12 dae in die Oos-Kaap.
Karim het verduidelik dat ál meer toetse in die Wes-Kaap gedoen word wat beteken dat ál meer gevalle in die Wes-Kaap aangemeld word. "Dit sê vir ons dat die Wes-Kaap 'n verskillende situasie as die res van die land ervaar."
Volgens Karim versprei die koronavirus baie vinnig in die Wes-Kaap teenoor die res van die land waar dit tans stadiger versprei. Dit is omdat die Wes-Kaap onlangs uitbrekings beleef het wat in brandpunte ontaard het.
Ander provinsies sal egter na verwagting binnekort nes die Wes-Kaap uitbrekings beleef. Karim voorspel dat die Oos-Kaap moontlik volgende gaan deurloop, het hy verduidelik.
Kamy Chetty, uitvoerende hoof van die Nasionale Gesondheidslaboratoriumdiens (NHLS), het Vrydagaand gesê die minister van gesondheid, dr. Zweli Mkhize, het nou gevra dat pasiënte in die Wes-Kaap se toetsmonsters geprioritiseer word.
Die toetsmonsters van gesondheidswerkers en diegene wat in 'n hospitaal opgeneem word, word reeds in dié stadium geprioritiseer.
Chetty het erken dat Suid-Afrika 'n agterstand in Covid-19-toetsmonsters beleef wat tot 'n vertraging in die uitslag van toetse lei.
Volgens Chetty word ál meer Covid-19-toetse gedoen met meer as 232 000 toetse vandeesmaand uitgevoer – sowat 39 000 toetse is vandeesweek tussen Maandag en Donderdag uitgevoer.
Die toenemende aantal toetsmonsters oorskry egter nou laboratoriums se kapasiteit, het Chetty verduidelik.
Maroela Media het vroeër berig 96 480 monsters wat getoets moet word vir die nuwe koronavirus was teen Maandag nog nie in 'n laboratorium verwerk nie. Die agterstand in toetsuitslae neem skynbaar ook elke week toe.
Volgens Chetty het die vraag na die verwerking van toetsmonsters gedurende die eerste week van Mei die aanbod oorskry weens logistieke redes en 'n tekort aan toetstoestelle. Dít het tot die groot agterstand in toetsuitslae vandeesmaand gelei, het hy verduidelik.
Die Karim is die eerste ou wat eerlik is oor die toetsins. Mkhize gaan baie kwaad wees vir hom omdat hy die verkeerde syfie gebruik het
Behalwe vir die opmerking van "meer gevalle omdat meer toets", weet ek nie wat rook die man. My en wêreld se syfers wat ons daagliks kry, verskil drasties van sy siening.
Geen toetse, geen gevalle, so sit ons op fase 1.
Almal weet waarom die Wes-Kaap se syfers so lyk. Dit is die enigste provinsie wat moeite doen en daad by die woord gevoeg het. In leketaal, sodat ALMAL verstaan, beteken dit die Wes-Kaap doen hul werk en gee om vir hul mense. Natuurlik reflekteer die syfers in die res van die land nie wat die ware toedrag van sake is nie en ons almal weet waarom. Ons is glad nie verbaas nie. Dankie Wes-Kaap, julle is 'n voorbeeld vir die res van die land. Ek sou, ten spyte van jul syfers, baie veiliger in jul provinsie gevoel het aangesien jul… Lees meer »
Vir wat die statistieke werd is. Mense sonder simptome, – presies dieselfde simptome as vir laasjaar se griep – 'n boerbok en 'n papaja (toetse deur die president van Tanzanie) toets positief. Daar word skynbaar nie onderskeid gemaak tussen sterftes WEENS en sterftes VERWANT AAN Covid-19 nie. In Italie is die gemiddelde ouderdom van Covid-sterfgevalle en die gemiddelde lewensverwagting beide in die 80's. Laat mens wonder! Soos ek die wereldwye statistieke die afgelope maande gevolg het, lyk dit nie of die inperkings 'n kinkel in die grafieke gemaak het nie. Uiteraard, hoe meer toetse hoe meer gevalle. Verwag 'n eskalasie… Lees meer »